आईपीएल की तर्ज पर श्रीलंका में भी क्रिकेट लीग  
आईपीएल की अपार सफलता को देखते हुए श्रीलंका क्रिकेट ने भी इस साल जुलाई-अगस्त में ट्वेंटी-20 लीग शुरू करने का फैसला किया है।
इंडियन प्रीमियर लीग की अपार सफलता को देखते हुए श्रीलंका क्रिकेट ने भी इस साल जुलाई-अगस्त में ट्वेंटी-20 लीग शुरू करने का फैसला किया है।  इस लीग में श्रीलंका के चोटी के क्रिकेटरों के अलावा भारत, पाकिस्तान, ऑस्ट्रेलिया, वेस्टइंडीज और दक्षिण अफ्रीका के खिलाड़ियों के भी भाग लेने की संभावना है। क्रिकइन्फो के अनुसार इस लीग को भारतीय क्रिकेट बोर्ड का वरदहस्त हासिल है तथा उसने अभी तक 35 अंतरराष्ट्रीय खिलाड़ियों को इसमें खेलने के लिये न्यौता दिया है। इन खिलाड़ियों में युवराज सिंह, यूसुफ पठान, कीरेन पोलार्ड, क्रिस गेल और शाहिद अफरीदी भी शामिल हैं।  श्रीलंका क्रिकेट प्रीमियर लीग जुलाई-अगस्त में होगी। इस दौरान अधिकतर अंतरराष्ट्रीय टीमें व्यस्त नहीं रहेंगी लेकिन भारतीय टीम तब इंग्लैंड के साथ टेस्ट श्रृंखला खेल रही होगी लेकिन वन डे में खेलने वाले भारतीय खिलाड़ी इसके लिये उपलब्ध रहेंगे।  इस क्रिकेट वेबसाइट के अनुसार सिंगापुर स्थित समरसेट इंटरटेनमेंट ने लीग के आयोजन अधिकार खरीदे हैं। इस लीग में खिलाड़ियों को हालांकि आईपीएल जैसा ढेर सारा पैसा नहीं मिलेगा। इसमें वेतन क्रम त्रिस्तरीय होगा जिसमें सर्वाधिक 30 हजार डालर का है।